DA Den Europæiske Unions Tidende C 96/11

DEN EUROPÆISKE CENTRALBANKS UDTALELSE

af 7. januar 2013

om et forslag til Rådets forordning om indførelse af en facilitet for finansiel støtte til medlemsstater, der ikke har euroen som valuta

(CON/2013/2)

2013/C 96/03

Indledning og retsgrundlag

Den Europæiske Centralbank (ECB) modtog den 19. juli 2012 en anmodning fra Rådet for Den Europæiske Union om en udtalelse om et forslag til Rådets forordning om indførelse af en facilitet for finansiel støtte til medlemsstater, der ikke har euroen som valuta (1) (herefter »forordningsforslaget«).

ECB's kompetence til at afgive udtalelse fremgår af artikel 127, stk. 4, og artikel 282, stk. 5, i traktaten om Den Europæiske Unions funktionsmåde, da forordningsforslaget omfatter bestemmelser, der falder inden for ECB’s kompetenceområde. ECB administrerer navnlig de lån, som er ydet til medlemsstater, der ikke har euroen som valuta (herefter »medlemsstater uden for euroområdet«), under den nuværende mekanisme oprettet ved forordning (EF) nr. 332/2002 (2), og ECB vil i henhold til forordningsforslaget blive tildelt en rolle i forbindelse med vurderingen, overvågningen og administrationen af den finansielle støtte. I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

1. Generelle bemærkninger

Forordningsforslaget skal erstatte forordning (EF) nr. 332/2002 med henblik at indføre mellemfristet finansiel støtte til medlemsstater uden for euroområdet under mere fleksible betingelser og som et svar på den aktuelle finansielle krise at sikre mere ensartede spilleregler for medlemsstaterne i og uden for euroområdet. Med forordningsforslaget indføres instrumenter og procedurer svarende til dem, der allerede er udarbejdet og anvendes til at yde finansiel støtte til medlemsstater, der har euroen som valuta (herefter »medlemsstater i euroområdet«). Hvor der i henhold til (den seneste ændring af) forordning (EF) nr. 332/2002 udtrykkeligt kun kunne ydes mellemfristet finansiel støtte i form af lån til medlemsstater uden for euroområdet på betingelse af vedtagelsen af tilpasningsprogrammer, gives der i forordningsforslaget adgang til to yderligere finansielle instrumenter: en forebyggende betinget kreditlinje (precautionary conditioned credit line, PCCL) og en kreditlinje med skærpede betingelser (enhanced conditions credit line, ECCL). Den forebyggende betingede kreditlinje og kreditlinjen med skærpede betingelser indgår blandt de instrumenter, der kan anvendes til at yde støtte til medlemsstaterne i euroområdet. Den mellemfristede finansielle støtte, der kan tildeles i henhold til forordningsforslaget, er begrænset på samme måde som i forordning (EF) nr. 332/2002, nemlig til 50 milliarder EUR.

Det er ECB's forståelse, at indtil forordning (EU) nr. 407/2010 om oprettelse af en europæisk finansiel stabiliseringsmekanisme (3) er ophævet, kan tildelingen af finansiel støtte fra Unionen til en medlemsstat uden for euroområdet ske i henhold til forordning (EF) nr. 407/2010 eller den foreslåede forordning. ECB glæder sig derfor over den indsats, der gøres, for at have så identiske instrumenter som muligt til rådighed for medlemsstaterne i og uden for euroområdet og for at synkronisere procedurerne for tildeling af en sådan støtte. Idet der tages højde for, at den europæiske finansielle stabiliseringsmekanisme (EFSM) ikke ophører (4) ved ikrafttrædelsen af traktaten om den europæiske stabilitetsmekanisme, kan det være gavnligt at præcisere, om den støtte, der tildeles en medlemsstat uden for euroområdet i henhold til forordning (EF) nr. 407/2010, skal reguleres af den foreslåede forordning, efter at EFSM er ophørt.

2. Specifikke bemærkninger

2.1. ECB bemærker indførelsen af kreditlinjer, der gør det muligt at yde støtte til medlemsstater uden for euroområdet, hvis økonomiske og finansielle situation er fundamentalt sund (5). ECB er af den opfattelse, at tildelingen af kreditlinjer er forenelig med traktatens artikel 143, hvorefter Unionen kan gribe ind, ikke kun hvis en medlemsstat uden for euroområdet er i vanskeligheder, men også hvis den »alvorligt trues af vanskeligheder« med hensyn til sin betalingsbalance, og hvor sådanne potentielle vanskeligheder kan bringe det indre markeds funktion i fare. Samtidig mener ECB, at det er meget vigtigt at fortolke kriterierne snævert i forbindelse med vurderingen af adgangen til kreditlinjerne og at sikre en streng overholdelse af disse over tid. Det er særdeles vigtigt at forebygge moral hazard-adfærd hos modtagerne af disse kreditlinjer. Som det også er tilfældet vedrørende medlemsstater i euroområdet, kræver dette en særlig indsats fra alle relevante parter.

2.2. Hvad angår ECB's og Eurosystemets rolle, indeholder forordningsforslaget tilsvarende bestemmelser vedrørende administrationen af den finansielle støtte, nemlig at den relevante medlemsstat opretter og anvender konti i sin nationale centralbank, og at den nationale centralbank gør det tilsvarende i ECB. I denne henseende forstår ECB, at den i henhold til forordningsforslaget skal fungere som fiskal agent i overensstemmelse med artikel 21.2 i statutten for Det Europæiske System af Centralbanker og Den Europæiske Centralbank, og at det ikke forventes, at Det Europæiske System af Centralbanker skal yde finansiering, jf. forbuddet mod monetær finansiering i traktatens artikel 123. ECB gentager derfor, at de konti i de nationale centralbanker og i ECB, der skal anvendes til administration af den finansielle støtte, ikke vil kunne give mulighed for at foretage overtræk (6).

2.3. Ud over administrationen af lån og kreditlinjer vil ECB ifølge forordningsforslaget deltage i større omfang i de tilfælde, hvor der ydes finansiel støtte fra Unionen til en medlemsstat uden for euroområdet, end hvad der aktuelt er tilfældet i henhold til forordning (EU) nr. 332/2002. På trods af at ECB's rolle med sidstnævnte er begrænset til administrationen af lånet, har ECB deltaget som observatør i missionerne til medlemsstater uden for euroområdet, der modtager finansiel støtte i henhold til forordning (EF) nr. 332/2002. Der tages højde herfor i forordningsforslaget, og det foreslås bl.a., at ECB kan samarbejde med Kommissionen, for så vidt angår vurderinger af holdbarheden i den pågældende medlemsstats offentlige gæld og de faktiske eller potentielle finansieringsbehov, udarbejdelsen af makroøkonomiske tilpasningsprogrammer, overvågningen af hvordan disse skrider frem ved hjælp af regelmæssige kontrolbesøg, og skærpet overvågning, hvis en kreditlinje med skærpede betingelser tildeles, eller der trækkes på en forebyggende betinget kreditlinje. I de fleste tilfælde søges Den Internationale Valutafond (IMF) også inddraget. I forordning (EF) nr. 332/2002 var Kommissionen alene tildelt disse opgaver i forbindelse med den mellemfristede betalingsbalancestøtte. I henhold til forordningsforslaget synes ECB's og IMF's roller i vidt omfang at afspejle det system, der er oprettet for medlemsstater i euroområdet under EFSM, den europæiske finansielle stabilitetsfacilitet (EFSF) og den europæiske stabilitetsmekanisme (ESM). Da ECB ikke er den pengepolitiske myndighed for medlemsstaterne uden for euroområdet, ønsker ECB at skelne mellem sin inddragelse, hvad angår medlemsstater i og uden for euroområdet, og bemærker, at dens rolle i det foreslåede samarbejde med Kommissionen skal organiseres inden for ECB's mandat og under hensyn til dens uafhængighed.

2.4. ECB bemærker, at den i forbindelse med vurderingen af opfyldelsen af konvergenskriterierne i traktatens artikel 140 og nærmere angivet i en protokol til traktaten fortsat vil tage højde for de følgevirkninger, som støtten til den internationale betalingsbalance og likviditetsstøtten kan have for vurderingen af valutakursstabiliteten, navnlig for de valutaer, der deltager i valutakursmekanismen, ERM II. Dette vil fortsat gælde fremover og vil derfor også finde anvendelse i forbindelse med enhver støtte, der tildeles i henhold til forordningsforslaget.

2.5. ECB skal bemærke, at forordningsforslagets vedtagelse ikke må have følgevirkninger for ERM II's funktion i tredje fase af Den Økonomiske og Monetære Union, som fortsat vil blive reguleret af de eksisterende retlige rammer (7).

Hvor ECB foreslår ændringer af forordningsforslaget, vedlægges som bilag ændringsforslag med en begrundelse herfor.

Udfærdiget i Frankfurt am Main, den 7. januar 2013. Mario DRAGHI Formand for ECB

(1) KOM(2012) 336 final.

(2) Forordning (EF) nr. 332/2002 af 18. februar 2002 om indførelse af en mekanisme for mellemfristet betalingsbalancestøtte til medlemsstaterne (EFT L 53 af 23.2.2002, s. 1).

(3) Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme (EUT L 118 af 12.5.2010, s. 1).

(4) Jf. Det Europæiske Råds konklusioner af 16-17. december 2010 http://www.consilium.europa.eu/uedocs/cms_data/docs/pressdata/en/ec/118578.pdf

(5) Artikel 4 i forordningsforslaget.

(6) Jf. punkt 1, andet led, i ECB's udtalelse CON/2009/37 af 20. april 2009 om et forslag til Rådets forordning om ændring af forordning (EF) nr. 332/2002 om indførelse af en mekanisme for mellemfristet betalingsbalancestøtte til medlemsstaterne (EUT C 106 af 8.5.2009, s. 1).

(7) Aftale af 16. marts 2006 mellem Den Europæiske Centralbank og de nationale centralbanker i medlemsstaterne uden for euroområdet om fastlæggelse af de operationelle procedurer for en valutakursmekanisme i tredje fase af Den Økonomiske og Monetære Union (EUT C 73 af 25.3.2006, s. 21).